kardosdrur/scandi-wiki huggingface dataset:
De Kulturhistoriske Museer i Holstebro Kommune

De Kulturhistoriske Museer i Holstebro er et statsanerkendt kulturhistorisk museum, som blev etableret 1. januar 2012 ved fusionen af de tre museer Holstebro Museum, Strandingsmuseum St. George og Frilandsmuseet Hjerl Hede. De tre museer fortsætter deres aktiviteter og opgaver på de nuværende adresser.

De Kulturhistoriske Museer i Holstebro er en selvejende institution. Holstebro Kommune er museets offentlige hovedtilskudsyder. Museets akronym er DKM.

Om museet 
De Kulturhistoriske Museer i Holstebro er den overordnede forsknings- og formidlingsenhed for kommunens tre kulturhistoriske museer, som på hver deres måde fortæller om den kultur, som egnen er rundet af gennem mange århundreder.

Frilandsmuseet Hjerl Hede beskæftiger sig med landboliv i en stærkt urbaniseret samtid. Der fokuserer især på de arbejdsfællesskaber, som livet på landet har indeholdt. Samtidig forsøger museet gennem uddannelsesprogrammer og formidling at øge samtidens interesse for håndværk og husflid. Museet har fokus på perioden fra renæssancen til det førindustrielle landbrug.

Holstebro Museum beskæftiger sig med at forske i og formidle Danmarkshistorie på vestjysk. Museet intention er at knytte historien til de konkrete landskaber og steder, hvor den faktisk fandt sted. Museet arbejder med den helt lokale identitet sat i internationalt perspektiv. Museet dækker alle perioder fra de tidligste tider til vor tid.

Strandingsmuseum St. George beskæftiger sig med den verdenshistorie på vestkysten, som de strandede skibe og deres besætninger førte med sig. Museet er en kulturhistorisk attraktion, og museet har fokus på forskning om strandinger, om kulturmøder mellem søfolk og klitboere, og det tager udgangspunkt i museets internationalt set unikke samling af genstande fra HMS St. George og HMS Defence.

Ansvarsområder 
Museets ansvarsområder dækker bredt og indeholder bl.a. løbende indsamling, registrering, bevaring, forskning og formidling i henhold til museumsloven og Slots- og Kulturstyrelsens krav og anbefalinger for statsanerkendte museer.

Museet har ansvar for nyere tids kulturhistorie i Holstebro Kommune samt ansvar for landarkæologi i Holstebro, Lemvig og Struer kommuner og marinarkæologisk ansvar langs vestkysten syd for Limfjorden samt i fjorde, søer og åer i Lemvig, Holstebro, Struer, Skive, Viborg, Herning Ikast-Brande, Ringkøbing-Skjern, Varde og Fanø kommuner. Museet indgår i et formaliseret samarbejde med Moesgaard Museum og Nordjyllands Kystmuseum om varetagelsen af de tre museers marinarkæologiske opgaver. Museet fører efter aftale med Slots- og Kulturstyrelsen tilsyn med de fredede fortidsminder i Holstebro, Lemvig og Struer, Herning, Ringkøbing-Skjern, Viborg og Ikast-Brande kommuner.

Eksterne henvisninger 
 De Kulturhistoriske Museer i Holstebro Kommune.  Museumsfusionens hjemmeside.
 Holstebro Museum. 
 Strandingsmuseum St. George. 
 Frilandsmuseet Hjerl Hede.

Referencer 

Museer i Region Midtjylland
Statsanerkendte museer i Danmark
Bygninger, konstruktioner og anlæg i Holstebro
Kultur i Holstebro
Andreas Pereira

Andreas Hugo Hoelgebaum Pereira (født d. 1. januar 1996) er en brasiliansk-belgisk professionel fodboldspiller, som spiller for Premier League-klubben Fulham.

Baggrund 
Andreas Pereira blev født i Belgien, som søn af den nu tidligere professionelle fodboldspiller Marcos Pereira, imens at hans far spillede i Belgien.

Klubkarriere

Manchester United

Første år 
Efter at han havde imponeret med PSV Eindhovens ungdomshold, skiftede Pereira i 2011 til Manchester United. Han spillede over de næste sæsoner på Uniteds ungdomshold. Pereira fik sin førsteholdsdebut den 7. august 2014. Han spillede dog fortsat hovedsageligt for U/21-holdet.

Lejeaftaler til Spanien 
Pereira blev i august 2016 udlånt til spanske Granada i 2016-17 sæsonen. Pereira imponerede hos Granada, og begynde at spille mere og mere centralt på banen, en plads som han ville blive ved med at spille fremmadrettet.

Han blev igen udlånt til Spanien i 2017-18 sæsonen, denne gang til Valencia.

Førsteholdschance 
Pereira fik i 2018-19 sæsonen sin chance på førsteholdet hos Manchester United, hvor han hovedsageligt spillede som rotationsspiller. Hans spilletid blev mere og mere, og han spillede i størstedelen af 2019-20 sæsonen for klubben.

Leje til Lazio og Flamengo 
Pereira kunne dog ikke etablere sig, og i 2020-21 sæsonen blev han udlejet til italienske Lazio. 

Han blev igen udlejet i 2021-22 sæsonen, denne gang til Flamengo i Brasilien.

Fulham 
Pereira skiftede i juli 2022 til Fulham på en permanent aftale.

Landsholdskarriere

Ungdomslandshold 
Pereira spillede i starten med sit fødeland Belgien på flere ungdomsniveauer, før han i 2014 besluttede sig for at skifte nationalitet til sin fars fødeland, Brasilien.

Seniorlandshold 
Pereira fik sin debut for det brasilianske landshold den 12. september 2018.

Referencer

Eksterne henvisninger 

 

Fodboldspillere fra Belgien
Fodboldspillere fra Brasilien
Fodboldlandsholdsspillere fra Brasilien
Fodboldspillere fra PSV Eindhoven
Fodboldspillere fra Manchester United F.C.
Fodboldspillere fra Granada CF
Fodboldspillere fra Valencia CF
Fodboldspillere fra SS Lazio
Fodboldspillere fra Clube de Regatas do Flamengo
Fodboldspillere fra Fulham F.C.
Fodboldspillere fra Belgien
Fodboldspillere fra Brasilien
Fodboldlandsholdsspillere fra Brasilien
Fodboldspillere fra Manchester United F.C.
Fodboldspillere fra Granada CF
Fodboldspillere fra SS Lazio
Fodboldspillere fra Clube de Regatas do Flamengo
Fodboldspillere fra Fulham F.C.
Rådhusparken

Rådhusparken er en park, der ligger syd og vest for Aarhus Rådhus i det centrale Aarhus. Parken blev anlagt samtidig med rådhuset, der blev bygget i 1942. Arne Jacobsen og Erik Møller havde gjort plads til parken, da de tegnede rådhuset. Parken ligger mellem Frederiks Allé mod vest, Rådhuspladsen mod nord, Park Allé mod øst og Banegårdsgade mod syd. Musikhuset Aarhus og Kunstmuseet Aros ligger på den vestlige side af Frederiks Allé og sydøst for parken ligger Aarhus Banegård. 

Parken ligger på et område, der fra 1818 til 1926 husede Aarhus Søndre Kirkegård. Nogle af gravstenene fra dengang er samlet i den sydlige del af parken. Ellers består parken mest af en græsplæne med nogle træer, der for nogles vedkommende også stod der, da der var en kirkegård på området. Henne mod rådhuset er der plantet nogle stauder. Der er desuden rododendron, sydbøg og forårsløg. Parken blev fredet samtidig med rådhuset i 1995.

Referencer 

Parker i Aarhus
Fredede arealer i Danmark
Esbjerg Kunstmuseum

Esbjerg Kunstmuseum er et kunstmuseum som ligger i forbindelse med Musikhuset Esbjerg. Kunstmuseet rummer bl.a. værker af Harald Giersing, Edvard Weie, Vilhelm Lundstrøm, Richard Mortensen og Robert Jacobsen samt kunstnerkollektiverne Linien og Linien II.

Eksterne henvisninger 
 Esbjerg Kunstmuseums hjemmeside 
 

Kunstmuseum
Statsanerkendte museer i Danmark
Kunstmuseer i Danmark
Museer etableret i 1910
Paddy McNair

Patrick James Coleman McNair (født 27. april 1995 i Ballyclare) er en nordirsk fodboldspiller, der spiller som midterforsvar for den engelske klub Sunderland. Tidligere har han spillet hos Manchester United.

Han debuterede for Manchester United den 27. september 2014 mod West Ham United, en kamp som de vandt 2–1.

McNair har (pr. april 2018) spillet 17 kampe for det nordirske landshold.

Referencer

Eksterne henvisninger 

Fodboldspillere fra Nordirland
Fodboldspillere fra Manchester United F.C.
Deltagere ved det europæiske mesterskab i fodbold 2016
Frederiksbergmuseerne

Frederiksbergmuseerne er en museumsorganisation bestående af fire museer og udstillingssteder Bakkehusmuseet, Storm museet, Cisternerne og Møstings Hus.

Eksterne henvisninger 
 

Museer i Region Hovedstaden
Museerne
Statsanerkendte museer i Danmark
Museer etableret i 2013
L&H

L&H, en forkortelse for Larsen & Høedholt, var navnet på en dansk radiofabrik, stiftet i 1953 af Hans Jørgen Larsen, der var direktør på Unica Radio og ingeniør Herman Høedholt, der arbejdede hos Linnet & Laursen. Fabrikken blev dannet ved at overtage Unica, som Rudolph Schmidt A/S gerne ville afhænde. 

Fabrikken producerede radioer under både Unica-navnet og det nye L&H-navn. Apparaterne var dog de samme. Man var klar med en fjernsynsmodtager fra 1955, hvor Gladsaxesenderen begyndte sine sendinger. Fjernsynene kunne leveres med fjernbetjening – med kabel. 

Fabrikken eksperimenterede tidligt med stereomodtagelse og kunne fra 1960 tilbyde en FM-tuner med stereo, der kunne tilsluttes fjernsynet. Det var dog før stereoradio blev sendt i Danmark. 

Efter en større priskrig på fjernsynsapparater, måtte man i 1964 opgive produktionen af fjernsyn. Stifterne gik derefter hver til sit, Hans Jørgen Larsen fortsatte produktionen med fokus på FM-tunere. 

I 1968 introduceredes varemærket Larsholt. Man leverede bl.a. 1.100 stereomodtagere til Rigshospitalet forsynet med billige, udskiftelige ørepropper med plastikslanger. Fabrikken lavede også HiFi-forstærkere. Firmaet fremstillede FM-modtagere af høj kvalitet. Det lukkede i 2011.

Kilder og henvisninger
 ”Bella” og alle de andre, Radio- og TV-fabrikker i Danmark: 1925-1975 – 2007 / Bjarne Dahlin Nielsen

Eksterne henvisninger
 larsholt.com site backup fra 2005
 peel.dk: Larsholt (Larsen & Høedholt)

Elektronikvirksomheder i Danmark
Etableret i 1953
Ophørt i 2011
Furesø Museer

Furesø Museer er et fusionsmuseum og selvejende institution som består af museerne: Mosegaarden, Immigrantmuseet og Købmandsmuseet Cornelen. I 2007 kom lagde tidligere Værløse Museum og Farum Arkiv og Museer sig sammen under navnet Furesø Museer.

Eksterne henvisninger 
 Furesø Museers hjemmeside 

Museer i Region Hovedstaden
Kultur i Farum
Statsanerkendte museer i Danmark
Unica Radio

Unica Radio var det mærke, som Rudolph Schmidt producerede radioapparater under. Firmaet startede i 1915 med import af biler og motorcykler fra USA. Efter en rejse til USA i 1919 begyndte han at importere De Forest-radioer. Produktionen af egne radioer begyndte så småt i 1924. Navnet Unica kom i brug fra 1925. En overgang solgte man også akkumulatorer og strygejern. En del af radioerne var stadig amerikanske apparater. 

Radiofirmaet blev i 1954 overtaget af Hans Jørgen Larsen og Herman Høedholt, der samtidig stiftede L&H. Rudolph Schmidt A/S koncentrerede sig derefter om salg af radioløsdele.

Kilder og henvisninger
 ”Bella” og alle de andre, Radio- og TV-fabrikker i Danmark: 1925-1975 – 2007 / Bjarne Dahlin Nielsen

Elektronikvirksomheder i Danmark
Etableret i 1915
Museum Give

Museum Give er et statsanerkendt kulturhistorisk museum, der ligger i Give i Jylland. Museet har til formål at formidle byens og hedens historie og kultur til både lokale og besøgende. Det har tidligere heddet: Give Museum og Give-Egnens Museum, er grundlagt i 1985 og har ligget på det nuværende sted siden 1990'erne.

På museet kan man blandt andet se en samling af genstande og billeder fra området, der viser udviklingen i landbrug, håndværk og industri. Derudover har museet også en række særudstillinger og aktiviteter, der fokuserer på forskellige aspekter af historie og kultur.

På museet er der tre grundfortællinger

 Grundfortælling 1: Hedebondens gård 

Midt i museet har man opbygget en gård fra. ca. 1900 med gårdsplads og staldbygning. I gården kan man få en fornemmelse af, hvordan en bondefamilie kan have levet på den tid. Der er køkken, stue og alkover alle indrettet med genstande fra gamle dage.

Grundfortælling 2: Handel & Håndværk

I denne udstilling kan man se hvordan butikkerne og håndværkerne indrettede sig i en stationsby som Give.  

Grundfortælling 3: Landsbyskolen

I et rum med gamle læremidler, genstande, , anskuelsestavler, udstoppede dyr og meget andet, kan man opleve, hvordan det var at gå i en landsbyskole.

Eksterne henvisninger 
 Museum Gives hjemmeside

Museer i Region Syddanmark
Museum
Statsanerkendte museer i Danmark
Museer etableret i 1985
Halle Sø

Halle Sø er en næringsrig sø på 31 ha og er forholdsvis lavvandet med en maksimumsdybde på 3,8 meter beliggende godt  5 km nordøst for Nørre Snede på grænsen mellem  	Ikast-Brande og Horsens Kommune. 
Den modtager hovedsagelig vand via Boest Bæk (den øvre del af Mattrup Å), der afvander Torup Sø. Ud over det algeholdige vand fra Torup Sø, er Halle Sø belastet af dyrkede arealer og dambrugsdrift. Den har udløb til Mattrup Å mod sydøst, og ca. en halv kilometer vedere mod sydøst ligger, også ved åen, Stigsholm Sø 

Søen er en del af Natura 2000-område nr. 53 Sepstrup Sande, Vrads Sande, Velling Skov og Palsgård Skov, og er både habitatområde og fuglebeskyttelsesområde.

Eksterne kilder/henvisninger 

 Basisanalysen for Natura 2000-planen

Søer i Horsens Kommune
Lokaliteter i Horsens Kommune
Lokaliteter i Ikast-Brande Kommune
Søer i Ikast-Brande Kommune
Mikkel Wrang

Mikkel Wrang (født den 5. november 1982 i Fredensborg) er advokat, forhenværende landsformand for Konservative Studerende og forhenværende næstformand for Konsevativ Ungdom. Privat bor han på Frederiksberg.

Civil karriere 
Mikkel Wrang er uddannet cand.jur. fra Det Juridiske Fakultet, Københavns Universitet. Wrang tilbragte på kandidaten et semester ved Universitetet i Wien med primært fokus på folkeretten. I 2022 blev Wrang beskikket som advokat og stiftede i 2023  Wrang Advokatfirma som drives fra Vesterbro.

Politisk karriere 
Wrang blev medlem af Fredensborg-Humlebæk Konservativ Ungdom i 1997, hvor han sammen nogle kammerater tog initiativ til at genstarte foreningen. Han var fra 2007 til 2008 næstformand for Konservativ Ungdom. Forinden da sad i ledelsen for Konservativ Ungdom i syv år.

Mikkel Wrang var fra 2015 til 2016 landsformand for  Konservative Studerende. Før valget som landsformand var Wrang en del af ledelsen i Konservative Studerende fra 2014. Endvidere virkede Wrang i årene forinden som international sekretær for Konservative Studerende og blev i april 2014 blev Wrang valgt som næstformand for European Democrat Students , den officielle studenterorganisation for European People's Party, ligesom at han i perioden 2014-2018 var først vice chairman og siden treasurer for Internnational Young Democrat Union, en global bevægelse for konservative og centre-højre politiske ungdomsorganisationer.

Mikkel Wrang er medlem af Det Konservative Folkeparti og har siden marts 2022 siddet som formand for partiet i Københavns storkreds og som medlem af partiets hovedbestyrelse ligesom han også gjorde i perioderne 2005-2008 og 2015-2016.

Wrang har siden april 2013 været kampagneleder for den konservative politiker Mette Abildgaard først ved regionsrådvalget 13. november 2013, hvor Mette Abildgaard opnåede valg til Region Hovedstadens regionsråd med 10.262 og siden i forbindelse med hendes folketingskandidatur i Nordsjællands Storkreds, hvor hun ved folketingsvalget d. 18. juni 2015 opnåede valg med 3206 personlige stemmer.

Kuriosa 
Mikkel Wrang deltog i 2013 i træningscoachen Chris MacDonalds TV-projekt U-turn - sidste chance der blev havde præmiere på DR1 d. 13. april 2013 og blev sendt i 10 afsnit med lige under 200.000 seer hver uge.

Kilder 

Politikere fra Det Konservative Folkeparti
Jurister fra Danmark
Personer fra Fredensborg
Formænd for Konservative Studerende
The Lie

The Lie kan henvise til

 The Lie (film fra 1912), en amerikansk stumfilm
 The Lie (film fra 1914), en amerikansk stumfilm
 The Lie (Lost), et afsnit af tv-serien Lost
Stigsholm Sø

Stigsholm Sø  er en næringsrig sø, med   et areal på 21 ha beliggende ved Mattrup Å  godt  5 km nordøst for Nørre Snede på grænsen mellem  	Ikast-Brande og Horsens Kommune. Ca. en halv kilometer mod nordvest ligger Halle Sø
Stigsholm Sø er en meget lavvandet med en middeldybde på 0,8 meter. 
I tilknytning til ådalssystemet findes arealer med surt overdrev, rigkær og hængesæk.

Søen er en del af Natura 2000-område nr. 53 Sepstrup Sande, Vrads Sande, Velling Skov og Palsgård Skov, og er både habitatområde og fuglebeskyttelsesområde.

Naturtilstand
Stigsholm Sø er påvirket af tilførsel af næringsstoffer fra bl.a de 
3 dambrug i oplandet, ligesom vandkvaliteten er påvirket af forholdene 
i Halle Sø, der ligger umiddelbart opstrøms, og er  kun i moderat økologisk 
tilstand.  Ved vegetationsundersøgelser i 2004 og 2007 blev der registreret hhv. 8 og 6 arter af undervandsplanter. Det plantedækkede areal var i perioden mindsket markant fra 41 % i 2004 til 23 % i 2007, hvilket skyldtes en tilbagegang i mængden af tarm-rørhinde. I 2010 var det plantedækkede areal dog øget til 53 % med dominans af vandpest og børstebladet vandaks, men også en bestand af kruset vandaks, hvorimod tarm-rørhinde var yderligere reduceret.

Eksterne kilder/henvisninger 

 Basisanalysen for Natura 2000-planen

Søer i Horsens Kommune
Lokaliteter i Horsens Kommune
Lokaliteter i Ikast-Brande Kommune
Søer i Ikast-Brande Kommune
Tapetkomplottet

Tapetkomplottet er det spøgefulde navn på folkene bag gobelin-ideen. Januar 1988 ved et privat middagsselskab faldt snakken på de falmede gobeliner i Riddersalen på Christiansborg, der trængte til at blive skiftet ud og egentlig hørte hjemme på Rosenborg Slot. Gobelinerne var blevet nedtaget i 1917 og udlånt til Christiansborg.

Alle medlemmerne modtog Tapetkomplotmedaljen af Hendes Majestæt Dronningen.

Medlemmer af Tapetkomplottet

 H.M. Dronning Margrethe II
 H.K.H. Prins Henrik
 Bjørn Nørgaard
 Olaf Olsen
 Rikke Agnete Olsen
 Mogens Bencard
 Erik Fischer

Referencer 

Danmark i 1980'erne
Christiansborg Slot
Kunstværker
Wernickes område

Wernickes område er et område i den menneskelige hjerne funktionelt relateret til sprogforståelsen, anatomisk placeret i overgangen mellem isselappen og temporallappen. Området blev første gang beskrevet af den tyske læge Carl Wernicke, som det er navngivet efter.

En person med skade i Wernickes område, har svært ved at forstå sprog, men kan godt tale. (talen kan dog godt blive anderledes end normalt, da man forstår toner anderledes)

Se også 
Brocas område

Hjernen
Temporallap

Temporallappen, Latin: lobus temporalis, er et område i hjernen, placeret under frontallappen og isselappen. Temporallappen har en bred vifte af funktioner, herunder med behandlingen af visuelle stimuli (såsom analysering af ansigter), hukommelse, følelsesmæssige processer, lugt og hørelse.

For højrehåndede ligger forståelsen i venstre temporallap og parietallap i hjernen. I temporallappen er hippocampus, der er uundværlig for lagring af hukommelsen og amygdala, der har funktioner relateret til følelsesmæssig regulering.

Hjernen
Johan 2.

Johan 2. (også Hans, Johannes, John, Johann, Jean eller Jan) kan henvise til flere regenter med dette navn:

 Pave Johan 2. (470-535) – Pave 533-535.
 Johannes 2. Komnenos (1087-1143) – Kejser af Byzans 1118-1143.
 Johan 2. af Holsten (Ca. 1253-1320/22) - Greve af Holsten.
 Johan den Gode (1319-1364) – Konge af Frankrig 1350-1364.
 Johan den Uforfærdede (1371-1419) – Hertug af Hertugdømmet Burgund 1404-1419.
 Johan 2. (1455-1595) – Konge af Portugal 1481-1495.
 Johan Cicero (1455-1499) – Kurfyrste af Brandenburg 1486-1499.
 Hans af Danmark (1455-1513) – Konge af Sverige som Johan 2. 1497-1501.
 Johan 2. Sigismund Zápolya (1540-1571) – Fyrste af Transylvanien 1570-1571.
 Johan 4. af Portugal (1603-1656) – Hertug af Braganza som Johan 2. 1630-1640.
 Johan 2. Kasimir (1609-1672) – Konge af Polen 1649-1668.
 Johan 2. (1840–1929) – Fyrste af Liechtenstein 1858–1929.
World Cup of Hockey 2016

World Cup of Hockey 2016 var den 3. udgave af World Cup of Hockey. Turneringen blev arrangeret af National Hockey League og National Hockey League Players' Association i samarbejde med International Ice Hockey Federation og afviklet arenaen Air Canada Centre i Toronto, Canada i perioden 17. september - 1. oktober 2016.

Turneringen blev vundet af Canada, som i finalen besejrede Europas hold med de bedste spillere fra Europa bortset fra Rusland, Finland, Sverige og Tjekkiet. Canadierne vandt finaleserien med 2-0 i kampe, efter at have vundet de to kampe med 3-1 og 2-1. Det var anden gang i træk, og anden gang i alt, at World Cup of Hockey blev vundet af Canada.

På Europas hold deltog bl.a. danskerne Frans Nielsen, Jannik Hansen og Mikkel Bødker. Oprindeligt var målmanden Frederik Andersen også udtaget til Europas hold, men han måtte melde afbud til turneringen på grund af en skulderskade.

Hold 

Turneringen havde deltagelse af otte hold:
  Canada, bestående af de bedste spillere over 23 år fra Canada.
  USA, bestående af de bedste spillere over 23 år fra USA.
  Nordamerika, bestående af de bedste spillere fra Canada og USA i alderen 23 år eller yngre (pr. 1. oktober 2016).
  Rusland, bestående af de bedste spillere fra Rusland.
  Sverige, bestående af de bedste spillere fra Sverige.
  Tjekkiet, bestående af de bedste spillere fra Tjekkiet.
  Finland, bestående af de bedste spillere fra Finland.
  Europa, bestående af de bedste spillere fra Europa, som ikke er fra Rusland, Sverige, Finland eller Tjekkiet.

Format 
De otte hold var inddelt i to puljer med fire hold i hver. Hver pulje spillede en enkeltturnering alle-mod-alle, hvorefter de to bedste hold i hver gruppe gik videre til semifinalerne. Semifinalerne blev afgjort i form af én kamp, og vinderne gik videre til finalen, som spilledes bedst af tre kampe.

Resultater

Indledende runde

Gruppe A

Gruppe B

Slutspil

Semifinaler

Finaler

Kilder / eksterne henvisninger 
 World Cup of Hockey 2016         
 IIHF - World Cup of Hockey returns (24. januar 2015) 
 World Cup of Hockey 2016 - 2016 World Cup of Hockey schedule announced (9. september 2015)

Referencer 

World Cup of Hockey
Ishockey i 2016
Christian Jürgensen (læge)

Christian Jürgensen (27. juni 1846 i Aabenraa – 9. marts 1927 i København) var en dansk læge og forfatter.

Efter skolegang i Flensborg dimitteredes han 1865 fra det von Westenske Institut i København og tog lægeeksamen 1873, hvorefter han var kandidat på Frederiks Hospital. I 1876 foretog han en studierejse med særligt sigte på ernæringslæren og fordøjelsesorganernes sygdomme, for hvilke sygdomme han 1889 oprettede en klinik i København, ligesom også emnet til hans doktordisputats samme år hentedes derfra. I 1890 foretog han med offentlig understøttelse en ny rejse for at studere brødbagning og bageriforhold. I populære skrifter og indlæg har han virket på dette sit specielle område. Han var næstformand i Forening for gensidig Forsikring ved dødsfald for embedsmænd, læger o. g. v. fra 1897; vicepræsident for jurysektion ved udstillingen i Stockholm 1897; præsident for juryen ved international udstilling for kogekunst og forplejning 1908. I bestyrelsen for Alliance Française fra 1907; formand for Fægteklubben af 1907 fra dens stiftelse og for Dansk Fægteforbund; præsident for Salle d’Armes Mahaut fra 1909; i bestyrelsen for Dansk Idrætsforbund fra 1909.

Bibliografi 
 Behandling af kronisk Diarrhoe (1883)
 Grafisk Fremstilling af de menneskelige Fødemidlers Sammensætning (1888)
 Mad og- Drikke (1888)
 Om Brød (1891)
 Hygiejniske Bageri (1894)
 Kogelærebog og praktisk Kogebog for Læger, Husmødre osv. (1909)

Kilder

Eksterne henvisninger 

 

Læger fra Danmark
Faglitterære forfattere fra Danmark
Dansksprogede forfattere fra Danmark
Personer fra Aabenraa
Gasdiffusion

Gasdiffusion er en måde, hvorpå man kan berige uran. I diffusion udnytter man, at alle molekyler bevæger sig. Jo varmere, jo mere bevæger de sig. Derudover bevæger molekyler sig også hurtigere, jo mindre de er. Her sender man uran som en gasforbindelse (uranhexafluorid UF6) ind i en ”kasse” med en membran i den ene ende. Membranen har mange små ”huller”, hvor de mindre og derfor hurtigere uranmolekyler 235U) kan bevæge sig igennem i et større antal end de tunge og langsomme 238U molekyler. Derved adskiller man de to forskellige uranmolekyler og får den uran, man vil have. Ved at gentage denne proces mange gange kan man få uran til at bestå af 95 % 235U.

Kemi
Uran